Rocco Tjon
Rocco Gian-Carlo Tjon ta un politico Arubano. Desde 20 di september 2021 e ta minister di Husticia y Asuntonan Social den e di dos gabinete Wever-Croes. Anteriormente e tabata miembro di Parlamento di Aruba y lider di fraccion di partido MEP.

Biografia 
Tjon a lanta den bario di Savaneta. Despues di obtene su VWO-diploma na Colegio Arubano ela continua su estudio na Hulanda, na Nederlandse Politie Academie. Esaki e ta completa na 2004. Na 2017 e ta gradua na Universidad di Aruba cu e titulo di MBA. Tjon ta cuminsa su carera na Cuerpo Policial Arubano (CPA) na aña 2000, unda e ta subi di rango te e posicion di hefe di e "staf di korpschef" di CPA. Na 2016 e ta wordo nombra director di Instituto Correcional di Aruba (hulandes: Korrectie Instituut Aruba i miho conoci como KIA). Un aña despues e ta bandona e puesto pa inicia un carera politico.

Carera politico 
Na juli 2017 Tjon ta confirma su candidatura riba posicion 8 riba lista di MEP. Despues di ricibi 1.213 voto personal na eleccion parlamentario di 2017, Tjon ta drenta Parlamento di Aruba dia 27 di oktober 2017. E ta keda asigna como lider di fraccion pa MEP. Alabes e ta asumi presidencia di tres comision parlamentario fiho: Comision di Asuntonan di Husticia, Comision di Asuntonan di Reino y e Comision Relacionnan cu Estados Unidos.

Entre 2017 y 2021 Tjon ta presenta diferente mocion y amienda, entre nan e ley di iniciativa pa screen kandidato ministerial, e asina yama "Landsverordening integriteit ministers" (Ley di screening di minister); esaki huntu cu Edgard Vrolijk. Despues cu parlamento a trata esaki pa di dos bes, e ley a keda aproba na oktober 2021 cu diesnuebe voto pro y uno contra. Tambe ela entrega huntu cu Hendrik Tevreden e ley di iniciativa pa un "identificatieplicht". Tjon tabata iniciado di e amienda riba e cambio di e Landsverordening Aruba tijdelijk financieel toezicht (LAft), cual proyecto di ley despues di a keda aproba pa parlemento dia 6 di juni 2019, no a wordo manda pa Gobernador pa ratificacion. Den eleccion di 2021 Tjon ta logra 908 voto personal y por a mantene su asiento den parlamento. Dia 20 di september 2021 e ta huramenta como minister di Husticia y Asuntonan Social.

Tjon ta casa cu Vanessa Kock, ex-alto comisario di CPA (2020-2021), kende a retira temporalmente en conexion cu e nombramento di su casa como minister di Husticia.

Politico di Aruba
Hende